Predkladacia správa

     Návrh nariadenia vlády Slovenskej republiky o uvádzaní pyrotechnických výrobkov na trh sa predkladá na základe Plánu legislatívnych úloh vlády SR na rok 2008. 
 
     Cieľom návrhu je transponovať do právneho poriadku Slovenskej republiky smernicu Európskeho parlamentu a Rady 2007/23/ES z 23. mája 2007 o uvádzaní pyrotechnických výrobkov na trh (Ú. v. EÚ L 154, 14. 06. 2007) a zabezpečiť tak kompatibilitu nášho právneho poriadku s právom ES/EÚ. 
 
     Právna úprava uvádzania pyrotechnických výrobkov na trh nebola doposiaľ právom Európskeho spoločenstva upravená. V dôsledku rozdielnosti právnej úpravy v jednotlivých štátoch Spoločenstva vznikali a vznikajú prekážky obchodu, a preto sa na úrovni Spoločenstva pristúpilo k prijatiu smernice 2007/23/ES, ako nástroju harmonizácie práva, s cieľom zaručiť voľný pohyb pyrotechnických výrobkov na vnútornom trhu Spoločenstva a súčasne zabezpečiť vysokú úroveň ochrany zdravia a bezpečnosti, ochranu spotrebiteľov ako aj profesionálnych koncových užívateľov. 
 
     V zmysle návrhu medzi pyrotechnické výrobky patrí zábavná pyrotechnika, scénická pyrotechnika a tzv. iné pyrotechnické výrobky. Návrh roztrieďuje pyrotechnické výrobky do kategórií podľa úrovne nebezpečenstva a s ohľadom na spôsob ich použitia, účel alebo hladinu hluku. Stanovuje vekové obmedzenia pre predaj používateľom, požiadavky na označovanie, zavádza základné bezpečnostné požiadavky s cieľom ochrany spotrebiteľov a predchádzania nehodám. Návrh ďalej ustanovuje povinnosti výrobcu, dovozcu a distribútora, postupy posudzovania zhody, požiadavky na označenie CE a rieši ďalšie súvisiace otázky. 
 
     Smernica 2007/23/ES ukladá členským štátom povinnosť prijať a uverejniť zákony, právne predpisy a správne opatrenia potrebné na dosiahnutie súladu s uvedenou smernicou do 4. januára 2010.  
 
     Návrh nariadenia vlády sa predkladá na základe § 2 ods. 1 písm. g) a h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky. Je v súlade s Ústavou Slovenskej republiky, so zákonmi platnými v Slovenskej republike, ako aj s medzinárodnými zmluvami a inými dokumentmi, ktorými je Slovenská republika viazaná. Predkladaný návrh nariadenia je tiež zlučiteľný so smernicou Európskeho parlamentu a Rady 2007/23/ES z 23. mája 2007 o uvádzaní pyrotechnických výrobkov na trh. 
 
     Návrh nariadenia vlády nebude mať po schválení finančný, ekonomický, environmentálny vplyv ani negatívny vplyv na zamestnanosť a podnikateľské prostredie.  
 
     Návrh bol predmetom medzirezortného pripomienkového konania v dňoch 16. 7. 2008 až 5. 8. 2008, ktorého výsledky sú uvedené vo vyhodnotení.  
 
     Návrh prerokovala dňa 7. 10. 2008 Legislatívna rada vlády SR a odporučila vláde SR po zapracovaní pripomienok návrh schváliť. 
 
     Návrh sa predkladá na rokovanie vlády SR bez rozporov.